CH ขึ้นสังเวียนเทรดวันนี้ ลุ้นวิ่งทะลุ 3.35 บาท
CH ขึ้นสังเวียนเทรด SET วันนี้ ลุ้นวิ่งทะลุเป้า 3.35 บาท จาก IPO 2.34 บาท ชูผู้นำผลิตและจำหน่ายผลไม้ และอาหารแปรรูป ส่งออกทั่วโลกกว่า 50 ประเทศ ฟาก 5 บล.ประสานเสียงประเมินราคาพื้นฐานอยู่ที่ 3.00-3.35 บาทต่อหุ้น มั่นใจศักยภาพธุรกิจโตแกร่ง ระดมทุนกว่า 374 ล้านบาท เดินหน้าขยายธุรกิจ-สร้างโอกาสต่อเนื่อง
CH ขึ้นสังเวียนเทรดวันนี้ ลุ้นวิ่งทะลุเป้า 3.35 บาท จาก IPO 2.34 บาท ชูผู้นำผลิตและจำหน่ายผลไม้ และอาหารแปรรูป ส่งออกทั่วโลกกว่า 50 ประเทศ
13 ก.ย. 2565

ผู้สื่อข่าวรายงานว่า วันนี้ (12 ก.ย.) หุ้นสามัญของบริษัท เจริญอุตสาหกรรม จำกัด (มหาชน) หรือ CH จะเข้าซื้อขายในตลาดหลักทรัพย์แห่งประเทศไทย (SET) วันแรก ภายใต้กลุ่มธุรกิจอาหารโดยมีทุนชำระแล้ว 400 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 640 ล้านหุ้น และหุ้นบริษัทเสนอขายหุ้นให้กับประชาชนทั่วไปครั้งแรก (IPO) จำนวน 160 ล้านหุ้น ในราคาหุ้นละ 2.34 บาท คิดเป็นมูลค่าระดมทุน 374.40 ล้านบาท และมีมูลค่าหลักทรัพย์ ณ ราคา IPO 1,872 ล้านบาท
ด้านนายแมนพงศ์ เสนาณรงค์ รองผู้จัดการ หัวหน้าสายงานผู้ออกหลักทรัพย์ ตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯยินดีต้อนรับหุ้น CH เข้าจดทะเบียนและเริ่มซื้อขายในตลาดหลักทรัพย์ฯ ในกลุ่มเกษตรและอุตสาหกรรมอาหาร หมวดอาหารและเครื่องดื่ม ในการซื้อขายหลักทรัพย์วันแรกวันนี้
ขณะที่นายศักดา ศรีแสงนาม ประธานเจ้าหน้าที่บริหาร CH เปิดเผยว่า เงินระดมทุนดังกล่าวจะทำให้บริษัทสามารถขยายธุรกิจ สร้างความน่าเชื่อถือ เพิ่มศักยภาพในการแข่งขัน และสร้างการเติบโตได้ตามแผนที่ได้วางไว้ นับเป็นการตอกย้ำถึงศักยภาพการดำเนินธุรกิจของ CH ในฐานะผู้นำการผลิตและจำหน่ายผลไม้และอาหารแปรรูป ใน 3 กลุ่มผลิตภัณฑ์ ได้แก่ ผลไม้อบแห้ง ปลากระป๋อง และขนมเพื่อสุขภาพ ที่ครอบคลุมกว่า 50 ประเทศทั่วโลก และมีประสบการณ์มาเกือบ 100 ปี
โดยการระดมทุนและการเข้าตลาดหลักทรัพย์ฯ ของบริษัทครั้งนี้นอกจากจะทำให้บริษัทมีเงินทุนในการปรับปรุงโรงงานผลิตสินค้า ก่อสร้างคลังสินค้าเพิ่มเติม เพื่อเพิ่มประสิทธิภาพและลดต้นทุนในการผลิต รวมถึงการเสริมสร้างสภาพคล่องซึ่งจะเพิ่มความแข็งแกร่งทั้งด้านฐานะการเงินและขีดความสามารถในการเติบโตของธุรกิจแล้ว ยังทำให้บริษัทได้เปลี่ยนจากธุรกิจครอบครัวสู่การเป็นธุรกิจที่มีระบบและการบริหารงานอย่างมืออาชีพอีกด้วย
สำหรับ CH มีนโยบายในการจ่ายเงินปันผลให้แก่ผู้ถือหุ้นในอัตราไม่น้อยกว่า 40% ของกำไรสุทธิโดยพิจารณาจากงบการเงินเฉพาะกิจการภายหลังหักเงินสำรองต่างๆ ตามที่กฎหมายกำหนดและตามที่กำหนดไว้ในข้อบังคับ
ทั้งนี้ ผู้ถือหุ้น 10 ลำดับแรกของบริษัทภายหลัง IPO ประกอบด้วย บริษัท ซีเอช แฟมิลี่ จำกัด และกลุ่มผู้ก่อตั้ง ซึ่งถือหุ้นรวมกัน 54.87%
สำหรับผลประกอบการงวดครึ่งแรกปี 65 บริษัทมีรายได้ 910 ล้านบาท เพิ่มขึ้นจากงวดเดียวกันของปีก่อนที่มีรายได้ 726.20 ล้านบาท ขณะที่มีกำไรสุทธิ 67.34 ล้านบาท เพิ่มขึ้นจาก 28.26 ล้านบาท ในช่วงเดียวกันของปีก่อน
ขณะที่บริษัทคาดว่าทิศทางผลประกอบการในช่วงครึ่งปีหลังจะสามารถเติบโตได้อย่างต่อเนื่อง เพราะปกติจะเป็นข่วงไฮซีซั่นในฤดูกาลที่ผลไม้ออกมาค่อนข้างมาก และบริษัทยังได้เงินระดมทุนจากการเสนอขายหุ้นให้แก่ประชาชนทั่วไปเป็นครั้งแรก (IPO) ซึ่งจะช่วยให้สามารถลดต้นทุนทางการเงินลง และยังมีการบริหารจัดการต้นทุนที่ดีอย่างต่อเนื่อง ส่งผลให้ความสามารถในการทำกำไรปรับตัวดีขึ้นตามไปด้วย
โดยบริษัทเตรียมบุกไปขยายตลาดยุโรปด้วยการเข้าร่วมงานแสดงสินค้าในฝรั่งเศสในเดือน ต.ค.นี้ โดยคาดว่าจะเพิ่มสัดส่วนรายได้จากตลาดยุโรปที่ปัจจุบันมีอยู่ราว 5% และรับประโยชน์จากการใช้กำลังการผลิตของโรงงานในกัมพูชาจากที่มีอยู่เต็มที่ 2,000 ตัน/ปี เนื่องจากการส่งออกจากกัมพูชาจะได้สิทธิประโยชน์ทางด้านภาษีในการส่งสินค้าไปขายในสหภาพยุโรป (อียู)
ด้านนายสมศักดิ์ ศิริชัยนฤมิตร ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด (APM) ในฐานะที่ปรึกษาทางการเงิน CH เปิดเผยว่า มีความเชื่อมั่นว่าหุ้น CH จะได้รับการตอบรับที่ดีจากนักลงทุน โดยราคาหุ้น IPO ที่ 2.34 บาท/หุ้น มีระดับ P/E ที่ 17 เท่า เทียบกับกลุ่มธุรกิจเดียวกันมีระดับ P/E ที่กว่า 30 เท่า จากการเสนอขายหุ้น IPO ของ CH ที่ผ่านมาได้รับการตอบรับอย่างดีเยี่ยมจากนักลงทุน นับเป็นการเพิ่มความแข็งแกร่งด้านฐานะการเงินแก่บริษัท ตอกย้ำถึงความเชื่อมั่นและศักยภาพการเติบโตของ CH ได้เป็นอย่างดี
สำหรับบริษัท หลักทรัพย์ โนมูระ พัฒนสิน จำกัด (มหาชน) ระบุว่า ประเมินมูลค่าพื้นฐานของ CH ปี 65 ที่ 3.00 บาท/หุ้น ด้วยวิธี PE 24 เท่า เทียบเท่า Mean PE กลุ่ม Food&amp;Beverage โดยมีความน่าสนใจบริษัทมีประสบการณ์ในธุรกิจอาหารแปรรูปกว่า 97 ปี โดยเป็น TOP 5 ของผู้ส่งออกมะม่วงอบแห้งของไทย ที่มีคุณภาพและมาตรฐานในระดับสากล และการตั้งโรงงานที่กัมพูชา ส่งผลดีต่อการขยายฐานลูกค้า และมีสิทธิประโยชน์ทางภาษี ค่าแรงต่ำกว่าไทย และสายพันธุ์มะม่วงที่เหมาะสมกับการทำมะม่วงอบแห้งแบบ soft-dried โดยคาดการณ์กำไรสุทธิปี 65-67 เติบโตราว 23% CAGR มีปัจจัยสนับสนุนจากการฟื้นตัวของอุตสาหกรรมท่องเที่ยวและการส่งออก รวมถึงแนวโน้มค่าใช้จ่ายในการขนส่งลดลง
บริษัทหลักทรัพย์ ฟินันเซีย ไซรัส จำกัด (มหาชน) ระบุว่า คาดกำไรกลับมาโต 26.9% เทียบช่วงเดียวกันของปีก่อนในปี 65 และขยายตัวต่อเนื่องในปี 65-67 โต 25.5% เทียบช่วงเดียวกันของปีก่อน ประเมินราคาเหมาะสมปี 66 ที่ 3.35 บาท อิง PE 25 เท่า และPEG 1.0 ใกล้เคียงค่าเฉลี่ยของ JDF, PLUS, GLOCON ซึ่งมีธุรกิจคล้ายคลึงกัน
บริษัทหลักทรัพย์ โกลเบล็ก จำกัด ระบุว่า คาดผลประกอบการปี 2565-2566 จะกลับมาเติบโตได้อีกครั้ง โดยประมาณการรายได้ปี 65-66 ราว1,630.4 ล้านบาท และ 1,842.3 ล้านบาท เติบโต 13.0% เทียบช่วงเดียวกันของปีก่อน และ โต13.0% พร้อมคาดกำไรสุทธิปี65-66 ที่ ระกับ 82.0 ล้านบาท และ 96.6 ล้านบาท เติบโต 22.3%เทียบช่วงเดียวกันของปีก่อน  และ โต 17.9% เทียบช่วงเดียวกันของปีก่อน ตามลำดับ และประเมินราคาเหมาะสมในปี 66  ราว 3.00 บาทต่อหุ้น
บริษัท หลักทรัพย์ฟิลลิป (ประเทศไทย) จำกัด (มหาชน) ระบุว่า ทางฝ่ายคาดการดำเนินงานในปี 2565 และปี 2566 จะกลับมาฟื้นตัวอีกครั้งหลังสถานการณ์ COVID-19 คลี่คลายส่งผลให้กำลังซื้อกลับมาเพิ่มขึ้น ประกอบกับปัญหาการขาดแคลนตู้และเรือขนส่งเริ่มมีแนวโน้มดีขึ้นซึ่งเป็นบวกต่อรายได้ของบริษัทจากสัดส่วนการส่งออกที่มีมากกว่า 70% ของยอดขาย และยังได้ผลบวกจากค่าเงินบาทอ่อนค่าอีกทางทำให้
คาดผลการดำเนินงานปี 65 เพิ่มขึ้น 16% ที่ 78 เทียบช่วงเดียวกันของปีก่อน และปี 66 อยู่ที่ 98 ล้านบาท เพิ่มขึ้น 25% เทียบช่วงเดียวกันของปีก่อนภายใต้ยอดขายเพิ่มขึ้น 14% และ 12% ตามลำดับประเมินราคาพื้นฐานปี 2566 ที่ 3.05 บาท อิง P/E ที่ 25 เท่า
บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) ประเมินกำไรปกติ ปี 65-67 เติบโต 28.2% CAGR คาดกำไรปกติปี 65 โต 89% เทียบช่วงเดียวกันของปีก่อน จากฐานต่ำยอดขาย และ GPM ที่ฟื้นตัว ขณะที่ปี 66 คาดกำไรปกติเติบโตอีก 44% เทียบช่วงเดียวกันของปีก่อน จากเงิน IPOที่เข้ามา หนุนเปิดโรงจัดเก็บสินค้า ทำให้บริษัทสามารถรองรับคำสั่งซื้อใหม่ได้เพิ่มขึ้น ประกอบกับปัญหาขนส่งทั่วโลกที่คลี่คลายลง และค่าใช้จ่าย SG&amp;A และดอกเบี้ยจ่ายที่ลดลง และปี 67 คาดโต14% ตามฐานยอดขายที่เติบโตต่อเนื่อง
โดยประเมินมูลค่าพื้นฐานที่ 3.00 บาท ภายใต้วิธี PE Valuation อิงกำไรต่อหุ้นปี 66 ที่ 0.12 บาทต่อหุ้น แล้ะอิง Forward PE ปี 66  ของหุ้นที่ทำธุรกิจใกล้เคียงกับ CH คี่อ มีลักษณะเป็นของว่างสินคำทานเล่น อยู่ที่ 21.4 เท่า โดยไม่รวมกลุ่มสินค้ำโภคภัณฑ์จากลักษณะสินค้าที่ต่างกัน
ทั้งนี้ จากจุดแข็งของ CH ที่เป็นผู้เล่นอันดับต้นในกลุ่มผลไม้อบแห้ง และฐานกำไรที่ยังเล็กกว่ากลุ่มฯ คาดบริษัทยังมีโอกาสเติบโตสูงกว่ากลุ่มฯมาก สะท้อนจาก Core EPS growth ปี 66 ที่เติบโตสูงสุดในกลุ่ม ฝ่ายวิจัยจึงให้ Forward PE Premium ที่ 24 เท่า ได้มูลค่าพื้นฐานปี 2023 ที่ 3.00 บาท